1Pujoe kheueh TUHAN! Pujoe kheueh TUHAN, hai banmandum asoe syeuruga! Banmandum nyang tinggai di teumpat nyang manyang, pujoe kheueh Gobnyan! 2Pujoe kheueh TUHAN hai banmandum malaikat Gobnyan, dan pujoe kheueh Gobnyan, hai banmandum tantra syeuruga! 3Pujoe kheueh TUHAN, hai mata uroe ngon buleuen, dan pujoe kheueh Gobnyan, hai bintang-bintang nyang hu ble-ble cahya! 4Pujoe kheueh Gobnyan, hai langét nyang paleng manyang, dan pujoe kheueh Gobnyan, hai ié nyang na di ateueh langét! 5Bah kheueh awaknyan banmandum jipujoe nan TUHAN, sabab banmandum geupeujeuet ateueh peurintah Gobnyan. 6Gobnyan nyang peuteuntée teumpat awaknyan maséng-maséng, keuteutapan Gobnyan meulaku keu siumu masa. 7Pujoe kheueh TUHAN, hai banmandum asoe bumoe, hai naga-naga laôt dan banmandum samudra raya; 8hai kilat dan ujeuen éeh, salju dan awan, angén kancang nyang jiturot peurintah TUHAN! 9Pujoe kheueh Gobnyan, hai bukét-bukét dan gunong-gunong, bak kayée nyang muboh meubagoe rupa dan banmandum gle; 10banmandum beulatang peulara dan beulatang kleut, banmandum beulatang meulata dan cicém-cicém! 11Pujoe kheueh TUHAN, hai raja-raja dan meubagoe bansa, ureuëng bansawan dan banmandum ureuëng mat kuasa; 12banmandum aneuëk muda ngon aneuëk dara, ureuëng tuha dan ureuëng muda. 13Bah kheueh awaknyan banmandum jipujoe nan TUHAN, sabab nan Gobnyan leubeh agong nibak banmandum nan; keuagongan Gobnyan ék teuatasi langét ngon bumoe. 14Gobnyan ka geupeukong bansa Geuh, sampoe Gobnyan jipujoe-pujoe lé umat Geuh, Israel umat nyang paleng geusayang. Pujoe kheueh TUHAN!
Zabur 148